钦定古今图书集成/明伦汇编/官常典/第182卷 > 申屠嘉
## 钦定古今图书集成/明伦汇编/官常典/第182卷 > 申屠嘉

按《汉书》本传：“嘉，梁人也。以材官蹶张从高帝击项籍，
迁为队率。从击黥布，为都尉。孝惠时，为淮阳守。孝文
元年，举故以二千石从高祖者，悉以为关内侯，食邑
三十四人，而嘉食邑五百户。”十六年，迁为御史大夫。
张苍免相，文帝以皇后弟窦广国贤有行，欲相之，曰：
“恐天下以吾私广国。”久念不可，而高帝时大臣馀见
无可者，乃以御史大夫嘉为丞相，因故邑封为故安
侯。嘉为人廉直，门不受私谒。是时大中大夫邓通方
爱幸，赏赐累钜万。文帝常燕饮通家，其见宠如是。是
时嘉入朝而通居上旁，有怠慢之礼。嘉奏事毕，因言
曰：“陛下幸爱群臣，则富贵之，至于朝廷之礼，不可以
不肃。”上曰：“君勿言，吾私之。”罢朝，坐府中，嘉为檄召通
诣丞相府，不来且斩通。通恐，入言上。上曰：“汝第往，吾
今使人召若。”通至，诣丞相府，免冠徒跣，顿首谢嘉。嘉
坐自如，弗为礼，责曰：“夫朝廷者，高皇帝之朝廷也。通
小臣戏殿上，大不敬，当斩。吏，今行斩之！”通顿首，首尽
出血不解。上度丞相已困通，使使持节召通而谢丞
相曰：“此吾弄臣，君其释之。”邓通既至，为上泣曰：“丞相
几杀臣。”嘉为丞相五岁，文帝崩，孝景即位二年，晁错
为内史，贵幸用事，诸法令多所请变，更议以适罚，侵削诸侯。而丞相嘉自绌所言不用，疾错。错为内史，门
东出，不便，更穿一门南出。南出者，太上皇庙堧垣也。
嘉闻错穿宗庙垣，为奏请诛错。客有语错，错恐，夜入
宫上谒，自归。上至朝，嘉请诛内史错。上曰：“错所穿非
真庙垣，乃外堧垣，故冗官居其中，且又我使为之，错
无罪。”罢朝嘉谓长史曰：“吾悔不先斩错。”乃请之，为错
所卖。至舍，欧血而死。谥曰节侯。传子至孙臾，有罪国
除。自嘉死后，开封侯陶，青桃侯刘舍，及武帝时，柏至
侯许昌、平棘侯薛泽，武彊侯庄，青翟、商陵侯赵周，皆
以列侯继踵。廉谨为丞相，备员而已，无所能发
明功名著于世者。